
Om boken

ALT KAN SKJE NÅR MAN HAR EN BESTEVENN FRA VERDENSROMMET!

KRISE!

Alberts lillesøster Ibbi har fått lus og ingenting hjelper. Heldigvis vet romkaninen Milo råd: Han, Albert og Rolv kan krympe seg bitte små og dra på lusejakt i Ibbis hår!

Men før de vet ordet av det, er de strandet i luseskogen. Og ikke bare det: Snart skjønner lusejegerne at det er de som blir jaktet på …

Milos univers er en illustrert bokserie for yngre lesere, perfekt for alle som har lyst til å lese selv. Flukten fra luseskogen er tredje bok i serien.

MILO

Milo er en regnbuefarget romkanin fra planeten Peltz, så klart. Han kan forresten gjøre seg usynlig. 

Milo er strandet på jorden og må gjemme seg på loftet til Albert og Ibbi mens de prøver å finne romskipet hans. Det er bare det at jordkloden og menneskene som bor der, er så rare at det er veeeldig fristende å snike seg ut. At det alltid ender i kaos, er nesten ikke Milos skyld!

ALBERT

Livet til Albert ble snudd på hodet da han oppdaget at det skjulte seg en romkanin på loftet hans. Som om Albert ikke var bekymret nok fra før, må han nå hele tiden passe på hva Milo kan finne på.

Milo stiller alltid opp når Albert havner i trøbbel. Selv om hjelpen ofte lager enda mer trøbbel. Det er litt som å ha en storebror og verdens største hundevalp på en gang.

IBBI

Ibbi er lillesøsteren til Albert. Til Ibbis store irritasjon har Albert fortsatt ikke skjønt at det er hun som vet best. Selv om hun ikke alltid får være med de store gutta, er hun ofte nødt til å fikse opp i rotet deres. Typisk.

ROLV

Rolv er naboen til Albert og Ibbi, og Alberts  beste venn. Han glemmer ofte å tenke seg om,  og blir like overrasket hver gang det ikke går bra.  Rolv har alltid en plan: Problemet er bare at den som  regel ikke er så veldig god.

GROK

Selv om mange tror Grok er en robot, er han egentlig en grok som groker grok med grokene sine. Grok ser litt ut som en ferdigtygget tyggegummi i metall, som ruller rundt på tusenvis av små føtter. Grok kan ikke snakke, men er nok den som skjønner mest likevel.

(Pssst! Vil du lese enda mer om Milo? Han og Grok dukket opp for aller første gang i bøkene om tvillingene Kass og Tycho og deres reiser i verdensrommet. Første bok heter De forbudte solsystemene, og passer best for barn fra 9 år og oppover.)

